មន្រ្តី​សុខាភិបាល៖ ស្ថានភាព​សុខភាព​របស់​អ្នក​ផ្ទុក​វីរុស​កូរ៉ូណាស្ថិត​ក្នុង​សភាព​ធម្មតា
នៅថ្ងៃ​នេះ ​មន្រ្តីសុខាភិបាល​អះអាង​ថា​ ស្ថានភាព​សុខភាព​របស់​ពួកគេ​ធម្មតា ​មិនមាន​បញ្ហា​គួរឲ្យ​កត់​សម្គាល់​នោះ​ទេ។ ​មន្រ្តី​អះអាង​ថា ​បុរស​ម្នាក់ដែល​ឆ្លង​ដំបូង​នៅ​ខេត្តសៀមរាប​មាន​មេរោគ​ថយ​នៅ​ក្នុង​ខ្លួន​ផង​ដែរ។
ភ្នំពេញ — មន្រ្តីសុខាភិបាលកម្ពុជាបានអះអាងថា ស្ថានភាពសុខភាពរបស់អ្នកដែលផ្ទុកវីរុសកូរ៉ូណាឬCOVID19 ដែលកម្ពុជារកឃើញ ស្ថិតក្នុងសភាពធម្មតា និងមិនមានសញ្ញាធ្ងន់ធ្ងរដែលគួរឲ្យព្រួយបារម្ភនោះទេ។ ករណីវីរុសកូរ៉ូណានៅកម្ពុជាបានកើនដល់៣៥នាក់ គិតត្រឹមព្រឹកថ្ងៃពុធ ទី១៨ ខែមីនា ឆ្នាំ២០២០ ក្នុងនោះមានពលរដ្ឋកម្ពុជាចំនួន២២នាក់។ ពលរដ្ឋកម្ពុជាភាគច្រើនបានឆ្លងវីរុសនេះ បន្ទាប់ពីពួកគេចូលរួមក្នុងពិធីសាសនាមួយនៅក្នុងប្រទេសម៉ាឡេស៊ី ហើយត្រឡប់មកកម្ពុជាវិញ។ លោកស្រី ឱ វ៉ាន់ឌីន អ្នកនាំពាក្យ និងជារដ្ឋលេខាធិការក្រសួងសុខាភិបាល បានថ្លែងក្នុងសន្និសីទសារព័ត៌មាននៅព្រឹកថ្ងៃពុធនេះថា ក្រសួងបានធ្វើតេស្តមនុស្សសរុបចំនួន១១១២នាក់ ហើយក្នុងនោះ៣៥នាក់មានផ្ទុកវីរុសនេះ។ លោកស្រីបន្តថា ករណីអ្នកផ្ទុកវីរុសនៅកម្ពុជាគឺជាករណីស្រាលដោយសារតែភាគច្រើនកើតលើអ្នកដែលមានអាយុ២០ឆ្នាំ ជាងទៅដល់៤០ឆ្នាំជាង។ លោកស្រីមានប្រសាសន៍ថា៖ «ករណីប៉ុន្មានដែលយើងសង្កេតឃើញហ្នឹង លើកលែងតែជនជាតិអង់គ្លេស៣នាក់នោះដែលគាត់មានវ័យចាស់។ ក្រៅពីហ្នឹងសុទ្ធតែល្បាក់២០ក្រាស់រហូតដល់៤០ក្រាស់ អ៊ីចឹងគាត់ស្ថិតក្នុងកម្លាំងពលំគាត់ខ្លាំងក្លា»។ លោកស្រីបន្តថា ទោះយ៉ាងណា ក្រសួងសុខាភិបាលនៅតែបន្តតាមដានសុខភាពពួកគេបន្តទៀត។ ប៉ុន្តែអ្នកស្រីថា ពួកគេភាគច្រើនមានស្ថានភាពសុខភាពធម្មតារហូតមកដល់ពេលនេះ។ លោកស្រីបញ្ជាក់ថា៖ «តែយើងនឹងតាមដានបន្តទៀត ប៉ុន្តែមកដល់បច្ចុប្បន្ន ពួកគាត់ហាក់ដូចជាមិនទាន់បង្ហាញការវិវត្តឲ្យមានការព្រួយបារម្ភនោះនៅឡើយទេ។ ហើយមួយចំនួនធំគឺមានសភាពធម្មតានៅឡើយ»។ ក្នុងចំណោម ៣៥ករណីនៅកម្ពុជា បុរសខ្មែរដំបូងវ័យ ៣៨ឆ្នាំម្នាក់ នៅខេត្តសៀមរាបត្រូវបានក្រុមគ្រូពេទ្យធ្វើតេស្ដរកឃើញលទ្ធផលវិជ្ជមានថា មានឆ្លងវីរុសកូវីដ១៩កាលពីថ្ងៃទី៧ ខែមីនាដោយសារលោកធ្លាប់បានប្រាស្រ័យទាក់ទងផ្ទាល់ជាមួយនឹងបុរសជនជាតិជប៉ុនម្នាក់ដែលត្រូវបានរកឃើញថា មានផ្ទុកវីរុសនេះ ក្រោយចេញផុតពីកម្ពុជាទៅដល់មាតុភូមិកំណើតខ្លួន។ លោក ក្រុស សារ៉ាត់ ប្រធានមន្ទីរសុខាភិបាលខេត្តសៀមរាប បានថ្លែងប្រាប់ VOA នៅថ្ងៃពុធនេះថា បុរសជនជាតិខ្មែរម្នាក់នោះ មានស្ថានភាពសុខភាពធូរស្បើយហើយ ប៉ុន្តែលទ្ធផលតេស្តនៅវិជ្ជមាននៅឡើយ។ លោកមានប្រសាសន៍ថា៖ «គាត់ធម្មតា។ គាត់នៅធម្មតា។ គ្រាន់តែថា ការកុងត្រូលទៅនៅវិជ្ជមានមេរោគ តែចំនួនមេរោគហ្នឹងថយចុះ»។ លោក ប្រាក់ វ៉ុន ប្រធានមន្ទីរសុខាភិបាលខេត្តកំពង់ឆ្នាំង មានប្រសាសន៍ថា អ្នកជំងឺដែលមានលទ្ធផលតេស្តកូវីដ១៩វិជ្ជមានមានចំនួន៣នាក់ក្នុងខេត្តរបស់លោក ដែលក្នុងនោះមានអ្នកជំងឺម្នាក់វ័យ៧៥ឆ្នាំនោះ មានសុខភាពល្អប្រសើរ។ លោកបានថ្លែងថា៖ «គាត់អាយុ៧៥ឆ្នាំ  ប៉ុន្តែគាត់មិនជរាពេកទេ  ហើយគាត់សុខភាពល្អធម្មតា អត់មានបញ្ហាអីទេ»។ លោក ម៉ាន អាយុ៤១ឆ្នាំ ដែលបានឆ្លងវីរុសនេះ និងកំពុងសម្រាកព្យាបាលនៅខេត្តបាត់ដំបង បានថ្លែងប្រាប់ VOA ថា សុខភាពរបស់លោកមិនមានអ្វីប្លែកដែលគួរឲ្យបារម្ភទេ។ លោកមានប្រសាសន៍ថា៖ «ខ្ញុំកំពុងតែឆ្ងល់! វាដូចអត់មានប្លែកអីផង!បើថា តាំងពីខ្ញុំមក តាមរយៈគេនិយាយនេះ អាជំងឺហ្នឹងវាមានដូចឈឺក្បាល ដូចផ្តាសាយអ៊ីចឹង ដូចថប់ៗដង្ហើមអ៊ីចឹងទៅណា៎។ ក៏ប៉ុន្តែវាអត់មានអីផង សុខភាពខ្ញុំធម្មតា»។ លោក ម៉ាន ដែលឆ្លងវីរុសនេះ ក្រោយត្រឡប់មកពីចូលរួមពិធីសាសនាមួយនៅក្នុងប្រទេសម៉ាឡេស៊ី បន្តថា លោកត្រូវបានដាក់ឲ្យនៅដាច់ដោយឡែកនៅក្នុងមន្ទីរពេទ្យ ប៉ុន្តែមិនមានការចាក់ថ្នាំ ឬឲ្យថ្នាំលេបនោះទេ។ លោកបញ្ជាក់ថា៖ «អត់មានឃើញព្យាបាលអីផង។ ប៉ុន្តែគេឲ្យយើងនៅក្នុងបន្ទប់។ គេរង់ចាំមើលស្ថានភាពដឹង? មិនសូវដឹងដែរ។ ប៉ុន្តែគ្រាន់តែថា គេព្យាបាលយើងរបៀបឲ្យចំណីអីហូបធម្មតាអ៊ីចឹងណា៎»។ កម្ពុជាមិនទាន់មានករណីស្លាប់ដោយសារវីរុសនេះនៅឡើយទេ រហូតមកដល់ថ្ងៃនេះ។ ជំងឺនេះភាគច្រើនកើតឡើងលើមនុស្សវ័យចំណាស់ ដែលមានសុខភាពខ្សោយ និងមានជំងឺផ្សេងៗ៕